—

V prípade ovocia určeného na konzumáciu: Toto pôvodné znenie platnej špecifikácie: „Po triedení balené figy nevykazujú známky poškodenia hmyzom ani škvrny, nie sú popraskané, ich šupka nie je puknutá a majú sfarbenie C2 až C7 s odkazom na vyššie uvedený farebný kód CTIFL. Majú obsah cukru najmenej14 °Brix.“ sa dopĺňa a nahrádza takto: „Figy sa triedia, kalibrujú, balia a expedujú najneskôr do 5 dní po zbere. Triedenie, kalibrácia a balenie: Figy majú veľkosť najmenej 40 mm. Nevykazujú známky poškodenia hmyzom ani škvrny, nie sú popraskané, ani pretrhnuté, ani puknuté a nemajú viditeľné stopy trenia listov o plod. Šupka ovocia však môže vykazovať jemnú stopu trenia listov o plod v rozmedzí do 5 % svojej plochy. Majú sfarbenie C2 až C7 s odkazom na vyššie uvedený farebný kód CTIFL a majú obsah cukru najmenej 14 °Brix. Okrem prípadov veľkosti a odrody sa povoľuje maximálny podiel nezhodného ovocia 10 % na šaržu.“ Nezmenená pôvodná lehota balenia a expedície najviac 5 dní po zbere sa tak preberá v tomto znení. Bod týkajúci sa kritérií triedenia sa prepracoval a doplnil o uvedenie prahov tolerancie nezhodného ovocia vyjadrených v percentách. Po niekoľkých rokoch výroby a kontroly označenia pôvodu zodpovedajú tieto tolerancie povoleným odchýlkam triedenia, čo predstavuje najviac 3 nezhodné figy na tácňu 27 fíg. Uvádza sa, že sa vyberajú figy s veľkosťou najmenej 40 mm, ktoré nie sú pretrhnuté, ani puknuté a ich šupka nevykazuje viditeľné stopy trenia listov o plod. Pokiaľ ide o podmienky balenia fíg (na tácni alebo vo vaničke), toto pôvodné znenie platnej špecifikácie: „Figy sa balia a predávajú na jednoradových tácňach alebo vo vaničkách, pričom hmotnosť ich obsahu nesmie prekročiť 1 kilogram.“ sa dopĺňa a nahrádza takto: „Figy sa balia hneď po triedení a kalibrácii. Predávajú sa na jednoradových tácňach alebo vo vaničkách, pričom hmotnosť ich obsahu je najviac 1 kilogram.“ V skutočnosti sa na spresnenie dopĺňa, že figy sa musia zabaliť hneď po etape triedenia a kalibrovania, aby sa zachovala kvalita ovocia. Všeobecná zmena jednotlivých odsekov vedie k vytvoreniu osobitného bodu „skladovanie pred expedíciou“, v ktorom sa uvádzajú tieto podmienky, ktoré už boli stanovené v špecifikácii pre figu určenú na konzumáciu: „Balené šarže sa až do ich expedície skladujú v chlade pri plusových teplotách najviac 8 °C.“ — V prípade fíg určených na spracovanie: V špecifikácii sa dopĺňajú podmienky spracovania a prípadne mrazenia fíg určených na spracovanie. Dopĺňa sa tak toto znenie: — „Figy sa triedia, kalibrujú, balia a expedujú, alebo umiestnia na chladné miesto na účely mrazenia najneskôr do 5 dní po zbere.“ — „Triedenie, kalibrácia“: „Figy majú veľkosť najmenej 40 mm a sfarbenie C2 až C7 s odkazom na vyššie uvedený farebný kód CTIFL. Majú obsah cukru najmenej 14 °Brix. Figy nevykazujú známky poškodenia hmyzom, môžu byť však popraskané, pretrhnuté, puknuté alebo môžu vykazovať viditeľné stopy trenia listov o plod. Okrem prípadov veľkosti a odrody sa povoľuje maximálny podiel nezhodného ovocia 10 % na šaržu.“ Tieto figy tak spĺňajú rovnaké požiadavky na triedenie ako figa určená na konzumáciu, pokiaľ ide o veľkosť, farbu, obsah cukru a nepoškodenie hmyzom. Oproti fige určenej na konzumáciu však môžu byť popraskané, pretrhnuté, puknuté alebo vykazovať viditeľné stopy trenia listov o plod. — „Balenie, skladovanie a lehota pred expedíciou fíg v čerstvom stave“: „Ihneď po triedení a kalibrácii sa figy balia do nádoby s maximálnou hmotnosťou obsahu 25 kg, uzatvoria sa pomocou systému zabezpečeného proti manipulácii, ktorý sa po otvorení poruší. Ihneď sa skladujú v chlade pri plusových teplotách najviac 8 °C až do ich expedície.“ Svojím veľkým obsahom sú tieto balenia prispôsobené na obchodné účely výrobku (spracovanie), pričom sa zachováva kvalita výrobku, keďže sa obsah balenia obmedzuje na 25 kg. S cieľom obmedziť riziká zámeny výrobku za figy, na ktoré sa nevzťahuje CHOP, sa okrem toho stanovuje, aby sa použilo balenie vybavené systémom zabezpečeným proti manipulácii, ktorý sa po otvorení poruší. — „Balenie, skladovanie, mrazenie a lehota pred expedíciou fíg v mrazenom stave“: — Dočasné skladovanie v chlade: „Ihneď po triedení a kalibrácii sa figy skladujú v chlade pri plusových teplotách najviac 8 °C počas 12 až 24 hodím v nádobe s maximálnou hmotnosťou obsahu 25 kg.“ Figy určené na mrazenie sa tiež skladujú v nádobách s obmedzenou hmotnosťou obsahu 25 kg, aby sa zachovala kvalita výrobku. Po fáze triedenia, pri ktorej sa môže zvýšiť teplota ovocia, sa pred mrazením figy ukladajú na 12 až 24 hodín do chladnej miestnosti pri teplote najviac 8 °C, aby sa zabránilo príliš veľkému teplotnému šoku, ktorý môže znehodnotiť kvalitu ovocia. — Zmrazovanie: „Na konci dočasného skladovania v chlade sa figy zmrazujú tak, aby sa hĺbkovo dosiahla teplota nižšia ako alebo rovná -18 °C do 5 dní po začatí mrazenia.“ Hospodárske subjekty nemajú zariadenie, ktoré im umožňuje rýchle hlboké mrazenie. Skúsenosť však ukázala, že lehota mrazenia do 5 dní je vhodná na zachovanie vlastností figy „Figue de Solliès“. — Balenie mrazených fíg: „Figy sa balia do nádoby s maximálnou hmotnosťou obsahu 25 kg, uzatvoria sa pomocou systému zabezpečeného proti manipulácii, ktorý sa po otvorení poruší.“ Figy určené na spracovanie sa na rozdiel od fíg určených na konzumáciu balia do veľkých nádob. Obsah nádob je však obmedzený na 25 kg, aby sa zabránilo príliš veľkému usadeniu ovocia, čím by sa ovocie mohlo znehodnotiť. S cieľom zabrániť akejkoľvek zámene výrobku s figami, ktoré pochádzajú z inej zemepisnej oblasti, sa stanovuje, aby boli balenia vybavené systémom, ktorý umožní overiť, či sú pravé. — Trvanlivosť mrazených fíg: „Na mrazené figy sa vzťahuje označenie pôvodu ‚Figue de Solliès‘ najviac 1 rok po zmrazení“. Maximálna lehota skladovania mrazeného ovocia umožňuje na jednej strane zabezpečiť zachovanie fyzikálnych a organoleptických vlastností výrobku a na druhej strane zabrániť súčasnému uvedeniu rôznych ročníkov zberu na trh. Toto znenie uvedené v platnej špecifikácii, ako aj v bode 3.5. jednotného dokumentu: „Balenie sa musí vykonávať v zemepisnej oblasti z dôvodu krehkosti výrobku na manipuláciu tak, aby sa zachovala kvalita a typické vlastnosti označenia. Vo všeobecnosti je totiž figa ovocie, ktoré zle znáša prepravu a prípadné nárazy. Preto sa s nimi musí manipulovať čo najmenej a musia sa rýchlo zabaliť do nádob, ktoré zabránia ich poškodeniu stlačením (plytká jednoradová tácňa alebo vanička s obsahom najviac 1 kg). Okrem toho si toto obmedzenie tiež vyžaduje baliť figy hneď po triedení, teda priamo na mieste, kde sa vykonáva triedenie, pričom ide o etapu, pri ktorej sa využíva práve know-how pestovateľov danej zemepisnej oblasti.“ sa dopĺňa a nahrádza takto: „Balenie a prípadné mrazenie fíg určených na spracovanie sa musí uskutočniť v zemepisnej oblasti. Vo všeobecnosti je totiž figa krehké ovocie, ktoré zle znáša prepravu, viacnásobnú manipuláciu, prípadné nárazy a fyzické alebo teplotné šoky. Preto sa figa musí hneď po triedení baliť alebo mraziť (po uložení do chladu s plusovými teplotami na 12 až 24 hodín, aby sa zabránilo príliš veľkému teplotnému šoku) v nádobách, ktoré zabránia akémukoľvek poškodeniu stlačením (jednoradová tácňa alebo vanička s hmotnosťou obsahu najviac 1 kg v prípade figy určenej na konzumáciu, alebo nádob s hmotnosťou obsahu najviac 25 kg v prípade figy určenej na spracovanie) s cieľom zaručiť zachovanie pôvodných vlastností. Toto obmedzenie tiež vyžaduje baliť figy hneď po triedení, teda priamo na mieste, kde sa vykonáva triedenie, pričom ide o etapu, pri ktorej sa využíva práve know-how výrobcov fíg „Figues de Solliès“. Okrem toho balenie a mrazenie v zemepisnej oblasti umožňuje aj obmedziť riziká zámeny výrobku s iným nezhodným výrobkom najmä tak, že výrobcovia pri balení použijú systém zabezpečený proti manipulácii, ktorý sa po otvorení poruší“.